L-istatwa ta’ Kristu Salvatur fuq l-għolja ta’ Merżuq f’Għawdex, li ġiet restawrata dan l-aħħar, issa qed titgawda wkoll bil-lejl billi ddawwlet. Fl-aħħar ġimgħat, min tard filgħaxija nzerta għaddej fit-triq ewlenija li tagħti għal Marsalforn, għajnejh dlonk marret fuq l-għolja ta’ Merżuq fejn l-istatwa imponenti ta’ Kristu Salvatur iddawwlet u b’hekk qed titgawda wkoll wara nżul ix-xemx. Din id-dehra ġibdet l-attenzjoni wkoll ta’ passiġġieri fl-ajruplani għaddejjin minn fuq Għawdex waqt l-inżul lejn Malta. L-inizjattiva ttieħdet wara li l-istatwa li kellha ħsarat sostanzjali, fosthom parti li saħansitra tfarrket meta xi snin ilu ntlaqtet minn sajjetta, ġiet restawrata f’biċċa xogħol delikata. Is-Segretarju Eżekuttiv ta’ Wirt Għawdex, Giovanni Zammit, spjega li sfida partikulari fil-proġett li sar b’appoġġ tal-Ministeru għal Għawdex kien li x-xogħol ried isir fl-għoli – 400 metru ‘il fuq mil-livell tal-baħar – u kien hemm diffikultajiet ta’ aċċessibilità. “Kienet sfida kbira u għamilnieha bil-ħaddiema li kellna magħna. Għamilna kollezzjoni ta’ dipartimenti bħall-AFM, id-dipartiment tal-proġetti tla-Minsiteru, ic-Civil Defence li ġew u tawna daqqa t’di biex tellajna l-materjal minn hawn isfel għal hemm fuq bil-helikopter,” spjega Giovanni Zammit. Wara ġimgħat ta’ xogħol, ir-restawr tlesta u ttieħdet id-deċiżjoni li l-istatwa tiddawwal. “Nappella biex min jitla’ hemm fuq jitla’ u jgawdieh. Ma nixtiequx naraw ħsarat. Nispera li kull min jiġi Għawdex igawdieh anke bil-lejl. Ma nixtiequx narawh fl-istat li kien. Nispera wkoll li l-maintenance tiegħu ssir regolari,” appella Giovanni Zammit. Skont ir-riċerkatur Anton F Attard, l-istatwa nħadmet mill-istudenti tal-iskola tas-snajja’ fir-Rabat Għawdex. “Inħadmet f’biċċiet tal-konrit li tpoġġiet. Ġiet immuntanta fuq l-għolja fl-1979. L-istatwa hi ta’ Kristu Salvatur. Pero narawh b’idejh miftuħa biex tagħti l-idea ta’ salib. L-istatwa hi għolja sitt metri u l-ftuħ tal-idejn hu wkoll ta’ sitt metri, jiġifieri għandha forma ta’ salib, il-waqqafa u t-traversa hi wkoll sitt metri,” spjega Anton F. Attard. Il-preżenza ta’ statwa tas-Salvatur fuq l-għolja ta’ Merżuq tmur lura aktar minn 100 sena; l-ewwel waħda fl-1904 maħduma minn Liberat Borg mill-Birgu. Fl-1960 saret it-tieni statwa, qabel dik attwali, li kienet inħadmet mill-istatwarju Għawdxi Wistin Camilleri.